Die boek is betreklik klein: slegs 111 bladsye wat teks en illustrasies bevat (altesaam 96 sketse, ander tekeninge, en ou en nuwe foto's - insluitende 'n hele aantal wat spesiaal vir hierdie boek geneem is). Daar is ook drie toepaslike karate; 'n bylae (wat al Mosambiek-eiland se gesaghebbers van 1506 tot 1898 aandui); 'n bronnelys (pp 117- 123) en 'n handige register (pp 124-131). Die inhoud is keurig versorg en die publikasie is pragtig uitgegee.
Nadat hy oor die jare heen 'n groot verskeidenheid Suid-Afrikaanse kultuurhistoriese temas ontgin het, doen Cobus Ferreira reeds die afgelope ongeveer 20 jaar navorsing oor die verhoudinge tussen suidelike Afrika en Portugal. In Ilha de Moçambique byna Hollands verken hy die byna vergete geskiedenis van Mosambiek-eiland.
Ilha de Moçambique byna Hollands laat die kollig val op 'n minder bekende faset van die geskiedenis van Mosambiek en Suider-Afrika, 'n studieveld wat Ferreira deeglik nagevors het - daarvan getuig die 388 voetnote. Die verhaal wat hy vertel (en hy vertel dit met kenmerkende entoesiasme), is sowel dramaties as aangrypend, en werp nuwe lig op Portugees-Nederlandse verhoudinge en die verloop van die geskiedenis van suidelike Afrika. Indien die Nederlanders die Fortaleza de São Sebastião op die Ilha de Moçambique aan die begin van die sewentiende eeu verower het, sou hulle waarskynlik nie in 1652 'n halfwegstasie aan die Kaap de Goede Hoop tot stand gebring het nie; en dan sou die geskiedenis van wat vandag Suid-Afrika is, waarskynlik ook heeltemal anders verloop het.